Jeppe Aagaard Andersen
Jeppe Aagaard Andersen, f. 1952, dansk landskabsarkitekt, søn af Gunnar Aagaard Andersen. Efter uddannelse på Kunstakademiet 1972-80 var han ansat hos Sven-Ingvar Andersson 1983-87 og fik herefter egen tegnestue. 
Med vægt på enkle, geometriske formelementer har Jeppe Aagaard Andersen udført talrige have-, park- og pladsanlæg samt by- og landskabsplaner. Blandt større opgaver som Domkirkepladsen i Lund (1989), anlæggene omkring Holstebro Retsbygning (1991-92), Filmhøjskolen i Ebeltoft (1991-93) og Gammel Dok Pakhus i København (1996-98), Herning Bytorv (1996-97) og arealerne omkring Kronborg i Helsingør (1990’erne) kan fremhæves promenaden langs Øresund til boligudstillingen Bo 01 i Malmø (2001); her manifesteres hans interesse for vand som virkemiddel, der også kommer til udtryk i planlægningen af bebyggelsen omkring Fuglsang Sø ved Herning (2002). 
Jeppe Aagaard Andersen modtog Eckersbergs Medalje i 2004.